નવસારીથી ગણદેવીને જોડતા રાજ્ય ધોરીમાર્ગ ઉપર છેલ્લા 4 માસથી અકસ્માતની વણઝાર થઈ રહી છે. એક પછી એક અકસ્માતોને કારણે વાહનચાલકો મોતને ભેટી રહ્યા છે. નવસારીમાં સાંજે 4.38 કલાકની આસપાસ જમાલપોર સ્થિત પેટ્રોલપંપ સામે ધૂમ સ્ટાઈલમાં ગણદેવી તરફ આગળ ધપી રહેલા મુનસાડના વાડીકૂવા ફળિયામાં રહેતો આનંદ હળપતિ (ઉ.વ. 19) પલ્સર (નં. જીજે-21-બીજી-9602) લઈને પસાર થઈ રહ્યો હતો. એ વખતે ઓવરટેક કરવા જતાં એક બાઈકચાલક સાથે ટક્કર લાગતા તે બેલેન્સ ગુમાવી સામેથી આવતી અન્ય બે બાઈકમાં એક પછી એક ભટકાઈને રોડ ઉપર ફસડાઈ પડ્યો હતો. તેને માથાના ભાગે ગંભીર ઈજા પહોંચતા ઘટનાસ્થળે જ તેનું મોત નીપજ્યું હતું. આ ઘટનાને પગલે લોકટોળુ એકત્ર થઈ ગયું હતું. ગ્રામ્ય પોલીસે ઘટનાસ્થળે ધસી જઈ ટ્રાફિક દૂર કર્યો હતો. મૃતક યુવાનને તાત્કાલિક સિવિલ હોસ્પિટલમાં પીએમ માટે ખસેડાયો હતો. આ ઘટનાને લઈ વધુ એક વખત જમાલપોર વિસ્તારને અકસ્માત ઝોન ગણી વધુ સ્પીડબ્રેકર મુકવામાં આવે તેવી માગ ઉઠી છે.